Den seneste tids magtkamp mellem militante aktivister på den yderste venstrefløj i København og Politiets Efterretningstjeneste (PET) fortsætter med uformindsket styrke.

Betjente fra det hemmelige politi har de seneste døgn henvendt sig til op imod 15 personer med tilknytning til den udenomsparlamentariske venstrefløj på deres bopæl eller via deres private telefon.

Formålet har tilsyneladende været at indsamle viden om det venstreradikale miljø og hverve informanter, der fremadrettet kan levere oplysninger til efterretningstjenesten.

Desuden har efterretningstjenesten spurgt ind til aktivisternes holdning til hærværk, brandattentater og højrefløjen.

Det bekræfter flere kilder uafhængigt af hinanden overfor Modkraft.

»Ren skræmmekampagne«

Politiets henvendelse bliver opfattet som en provokation og mødt med hovedrysten af flere af de berørte aktivister.

– Det er dybt krænkende og ubehageligt at blive opsøgt i sit hjem. Fremgangsmåden bekræfter jo den kritik, som har været fremme omkring kriminalisering af venstrefløjen. Det er ren skræmmekampagne, siger én af de aktivister, som har haft besøg af efterretningstjenesten, til Modkraft.

Modkraft har talt med tre aktivister, som alle kan fortælle, at en mandlig og en kvindelig betjent i civilt præsenterede sig som ansatte i efterretningstjenesten, da de torsdag den 27. september ringede på deres hoveddør.

De tre unge mænd fortæller samtidig, at flere af deres politisk aktive kammerater har haft lignende oplevelser samme dag.

Mens en af aktivisterne straks afviste at udtale sig, så valgte de to andre gå i dialog med betjentene.

Den ene havde en snak på 15-20 minutter i sit eget hjem, mens den anden tog imod et lift til arbejde i politiets bil.

Da sidstnævnte persons arbejdsgiver opdagede, hvad sagen handlede om blev han med øjeblikkelig virkning fyret fra sit job.

Optrappet konflikt

Myndighedernes offensiv kommer efter, at venstreradikale har gennemført flere hærværksaktioner mod blandt andet politiet, banker og Kammeradvokaten.

I sidste uge blev 14 personer anholdt af PET for planlægning eller deltagelse i organiseret, politisk motiveret hærværk.

Læs artiklen »Hærværksaktion i protest mod kriminalisering« hos Modkraft.

Onsdag i denne uge malede ukendte gerningspersoner »Fuck PET« på en bank på Nørrebro og annoncerede samtidig »en optrapning af modstanden mod statens repression« i solidaritet med de 14 anholdte.

En fællesnævner for de personer, som efterretningstjenesten har kontaktet, er da også, at de enten er sigtet for den meget omtalte hærværksaktionen i sidste uge – eller kender nogen, som er det.

Andre er blevet kontaktet telefonisk for at tage en »uformel snak«, selvom de ingen direkte forbindelse har til den personkreds, som efterretningstjenesten har sigtet i sagen.

Læs artiklen »Solidaritetsaktion med PET-anholdte aktivister« hos Modkraft.